A touz ces qui veront ces presentes letres maistres Jehanz de Sauvigni, officiaux de la cort l’arcediacre d’Avalun, salut en Nostre Seignor. Saichent tuit que Guillemins de Disangy, fiz monseignor Maiis d’Estez, et Johanne, sa feme, establiz en nostre presence ont recogneu de lor propre volenté, sanz force nule, que il ont vandu et quité à touz jorz à noble baron à Milon, chevalier, seignor de Noiers, et a ses hoirs, quarante bichez de blé, seze de fromant et vint et quatre d’orge, lesques XL bichez de blé devant diz il recevaient chascun an ès taules de Noiers li devant diz Guillaume et sa feme dou seignor de Noiers por raisons de fié. C’est assavor por trante libvres de tornois de quex XXX lib. li diz Guillomins et Johanne, sa feme, se tiennent por paiez an deniers nonbrez, si comme il sont recogneu por devant nos, et ont promis li diz Guillemins et sa feme, por lo sairemant baillé corporemant an nostre presence, que il contre la dite vandue ne vanront ne feront venir de sor anavant ne an fait ne an dit, por aux ne por autrui an nule meniere. Et quant à ceste vandue et a cette quitance li dilz Guillemins et sa feme ont renoncie à toute aide de droit, de pooté et especiaumant la dite Johanne a renoncié à tote aide de droit establi en favor de feme et de doaire, et à touz privilèges donez et a doner au dit Guillemins et a la dite Johanne, sa feme. Et quant a ceste vandue et a ceste quitance il se sont touz mis an la jurdicion de la cort au dit arcediacre d’Avalun, quelque part que il soient menant ou estant, que nos ou nostre successor les puissent escumenier ou fait a escumenier à la requeste dou dit seignor de Noiers ou de ses hors ou de lor commandemant, se il aloient contre la dite vandue. Ou tesmoings de la quel chouse, nos avons mis lou seaul de la cort ou devant dit arcediacre an ces presentes letres, à la requeste dou dit Guillemin et de Johanne, sa feme. Ce fu fait en l’an de Nostre Seignor mil. CC. et sixante sept, ou mois de mai.